Michael Owen

Michael James Owen (s. 14. joulukuuta 1979 Chester, Englanti) on uransa lopettanut englantilainen jalkapalloilija. Erityisesti nopeudestaan ja maalintekotaidostaan tunnettu hyökkääjä, jonka viimeinen seura oli Englannin Mestaruussarjassa pelaava Stoke City.

 Seurajoukkueura 

 Liverpool 
Owen muistetaan urallaan parhaiten varmastikin Liverpoolin riveistä. Ensi kertaa Owen esiintyi Liverpoolin edustusjoukkueen paidassa vuoden 1997 toukokuussa onnistuen heti maalinteossa. Kaudella 1997–1998 hän oli jo osa joukkueen vakiokokoonpanoa ja nuorukainen valittiin myös vuoden nuoreksi pelaajaksi.

Yksi Owenin menestyksekkäimmistä kausista  oli 2000–2001, jolloin Liverpool voitti UEFA Cupin, FA Cupin ja Liigacupin. Tuolloin hänet palkittiin myös arvostetulla Kultaisella pallolla. Seuraavina kausina ei seuralle kuitenkaan mestaruuksia sadellut.

 Real Madrid 

Vuonna 2004 Owen siirtyi espanjalaiseen Real Madridiin. Owen halusi siirtoa, koska halusi olla mukana voittamassa pokaaleja. Madrid maksoi hänestä kahdeksan miljoonaa puntaa ja lisäksi Antonio Núñez siirtyi osana kauppaa Liverpooliin. Ironisesti Liverpool voitti kaudella 2004–2005 Mestarien liigan, kun Real Madrid jäi ilman mestaruuksia. Owen oli useimmiten avauskokoonpanon sijaan vaihtopenkillä, mutta teki kuitenkin 35 sarjaottelussa 13 maalia, joilla hän oli peliminuutteihin suhteutettuna joukkueensa tehokkain maalintekijä.

Owenin aika Madridissa jäi vain kauden mittaiseksi, sillä seura hankki hyökkäyspäähän brasilialaiset Robinhon ja Júlio Baptistan. Näin Owenille ei olisi ollut luvassa paljoakaan peliaikaa.

 Newcastle United 

Kesällä 2005 Owen palasi takaisin Englantiin, mutta seurana oli Liverpoolin sijasta Newcastle United. Owenin osto oli seuralle sen ennätyssiirto, sillä rahaa liikkui kaupassa 16 miljoonaa puntaa.

Newcastlessa Owen kuitenkin kärsi paljon loukkaantumisista ja hänen viimeisen sopimuskautensa 2008–2009 päätteeksi seura putosi mestaruussarjaan.

 Manchester United 

Heinäkuun 2009 alussa Owen teki kaksivuotisen sopimuksen Manchester Unitedin kanssa. Ensimmäisellä kaudellaan manchesterilaisseurassa Owenin roolina oli pääosin tulla vaihdosta kentälle. Owen ratkaisi mm. lukemin 4–3 päättyneen Manchesterin derbyn lisäajalla ja viimeisteli hattutempun jalkapallon Mestarien liigan ottelussa Wolfsburgia vastaan. Owenin kausi päättyi loukkaantumiseen liigacupin finaalissa, jossa hän onnistui myös maalinteossa. Manchester United voitti ottelun 2–1 ja samalla liigacupin mestaruuden.

Kauden 2010–2011 ensimmäisen liigamaalinsa Owen iski ottelussa Boltonia vastaan tasoittamalla loppulukemiksi 2–2. Vuoden 2011 ensimmäisen maalinsa Owen teki tammikuussa FA Cupin ottelussa Sunderlandia vastaan. Unitedin kausi päättyi Valioliigan mestaruuteen. Samalla Owen sai ensimmäisen mestaruusmitalinsa saatuaan täyteen mitaliin vaadittavan ottelumäärän. Owen teki joukkueensa kauden viimeisen maalin päätöskierroksella Blackpoolin verkkoon. Maali oli Owenille kauden toinen liigaosuma 11 ottelussa.

Viimeiseksi jääneellä kaudellaan 2011–2012 Owen pelasi vain neljä ottelua. Loukkaantumiset rikkoivat tuttuun tapaan Owenin kautta pahoin. Hänen kauden kaikki kolme täysosumaansa syntyivät liigacupin otteluissa. Liigassa Owen pelasi vain yhden ottelun oltuaan pitkään toipilas reisivamman takia. Hyökkääjä teki paluun joukkueensa kokoonpanoon kauden päätösottelussa, muttei päässyt kentälle. Neljä päivää myöhemmin Owen kertoi Twitterissä, ettei seura tarjoa hänelle jatkosopimusta. Asiasta julkaistiin myös tiedote seuran verkkosivuilla.  

Owen siirtyi 4. syyskuuta 2012 vapaalla siirrolla Stokeen vuoden mittaisella sopimuksella ja lopetti uransa 1.7.2014.

 Maajoukkueura 

Englannin maajoukkueessa Owen debytoi helmikuussa 1998 ollen tuolloin nuorin maansa maajoukkueessa pelannut pelaaja. Hän pelasi vuosien 1998, 2002 ja 2006 MM-kilpailuissa sekä vuosien 2000 ja 2004 EM-kilpailuissa. Hän on ainoa englantilaispelaaja, joka on onnistunut maalinteossa neljissä eri arvokisoissa. Kaikkiaan Owen pelasi 89 maaottelua ja teki niissä 40 maalia.

 Maalit Englannin maajoukkueessa 
Englannin maalit mainittu ensin.
 #  Päivämäärä  Pelipaikka  Vastustaja  Lopputulos  Kilpailu 1  27.5.1998  Casablanca    1–0  Hassan II Trophy 1998 2  22.6.1998  Toulouse    1–2  MM-kisat 1998 3  30.6.1998  Saint-Étienne    2–2 (3–4 rp)  MM-kisat 1998 4  14.10.1998  Luxemburg    3–0  EM-kisojen 2000 karsinnat 5  4.9.1999  Lontoo    6–0  EM-kisojen 2000 karsinnat 6  27.5.2000  Lontoo    1–1  Ystävyysottelu 7  20.6.2000  Charleroi    2–3  EM-kisat 2000 8  2.9.2000  Pariisi    1–1  Ystävyysottelu 9  24.3.2001  Liverpool    2–1  MM-kisojen 2002 karsinnat 10  28.3.2001  Tirana    3–1  MM-kisojen 2002 karsinnat 111213  1.9.2001  München    5–1  MM-kisojen 2002 karsinnat 14  5.9.2001  Newcastle    2–0  MM-kisojen 2002 karsinnat 15  17.4.2002  Liverpool    4–0  Ystävyysottelu 16  21.5.2002  Seogwipo    1–1  Ystävyysottelu 17  15.6.2002  Niigata    3–0  MM-kisat 2002 18  21.6.2002  Shizuoka    1–2  MM-kisat 2002 19  12.10.2002  Bratislava    2–1  EM-kisojen 2004 karsinnat 20  29.3.2003  Vaduz    2–0  EM-kisojen 2004 karsinnat 2122  11.6.2003  Middlesbrough    2–1  EM-kisojen 2004 karsinnat 23  20.8.2003  Ipswich    3–1  Ystävyysottelu 24  10.9.2003  Manchester    2–0  EM-kisojen 2004 karsinnat 25  1.6.2004  Manchester    1–1  FA Summer Tournament 2004 26  24.6.2004  Lissabon    2–2 (5–6 rp)  EM-kisat 2004 27  18.8.2004  Newcastle    3–0  Ystävyysottelu 28  13.10.2004  Baku    1–0  MM-kisojen 2006 karsinnat 29  26.3.2005  Manchester    4–0  MM-kisojen 2006 karsinnat 303132  31.5.2005  East Rutherford    3–2  Ystävyysottelu 33  12.10.2005  Manchester    2–1  MM-kisojen 2006 karsinnat 3435  12.11.2005  Geneve    3–2  Ystävyysottelu 36  3.6.2006  Manchester    6–0  Ystävyysottelu 37  6.6.2007  Tallinna    3–0  EM-kisojen 2008 karsinnat 38  8.9.2007  Lontoo    3–0  EM-kisojen 2008 karsinnat 3940  12.9.2007  Lontoo    3–0  EM-kisojen 2008 karsinnat

 Saavutukset 

 FA Cupin voitto 2000–2001
 UEFA Cupin voitto 2000–2001
 Liigacupin voitto 2000–2001 ja 2009–2010
 UEFA Super Cupin voitto 2001
 Kultainen pallo 2001
 PFA:n vuoden nuori pelaaja 1998
 FIFA 100 Listalle pääsy.

 Lähteet 




 Viitteet 

 Aiheesta muualla 

 Owenin esittely Manchester Unitedin sivustolla 
 Owenin esittely Englannin jalkapalloliiton sivustolla 

Luokka:Englantilaiset jalkapalloilijat
Luokka:Kultaisen pallon voittajat
Luokka:FIFA 100
Luokka:Vuonna 1979 syntyneet
Luokka:Elävät henkilöt
Luokka:Seulonnan keskeiset artikkelit